Diari Oficial de la Generalitat Valenciana


Sumari del DOGV 3749, del 15-05-2000 (2000/3094)

Notificació de la resolució dictada en l'expedient BD-505/1998.
---------------------------------------------------------------

### Dades del document

Número de DOGV
:   3749

Data del DOGV
:   15-05-2000

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2000/3094


Organisme emissor
:   Conselleria de Sanitat

Tipus de document
:   Anunci

Notificació de la resolució dictada en l'expedient BD-505/1998. [2000/A3094]
  
Com que no s'ha pogut notificar de manera personal i directa a les persones interessades la Resolució del director general per a la Salut Pública de data 14 de setembre de 1999, recaiguda en l'expedient BD-505/1998, es publica ara en el Diari Oficial de la Generalitat Valenciana segons que disposa l'article 59.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
«Vist l'expedient sobre autorització sanitària de funcionament promogut per Joseph i Brian Fischer CB, i el recurs d'alçada presentat contra la Resolució del director territorial de Sanitat d'Alacant de 13 de juliol de 1999, resulten els fets següents.
  
Fets
  
1. Sol·licitada l'autorització sanitària de funcionament per a l'activitat de menjador col·lectiu en l'establiment situat al passeig de les Estrelles, edifici Playamar I, local 6, de la localitat de l'Alfàs del Pi, s'hi presenta l'inspector sanitari a fi d'inspeccionar l'establiment esmentat el dia 27 d'octubre de 1998 i el troba tancat, cosa que ja havia passat en visites anteriors.
  
Amb data 2 de novembre de 1998, l'instructor del procediment dicta un acte administratiu en què es comunicava la necessitat de fer la visita d'inspecció per accedir a la sol·licitud, i es concedia un termini de tres mesos per comunicar al centre de salut l'horari d'obertura de l'establiment, amb l'advertiment que segons l'article 92 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, si transcorria aquest termini es declararia la caducitat del procediment.
  
Es va intentar la notificació per correu certificat i la carta la va tornar el servei de correus. Després, es va publicar per edictes segons que estableix l'article 59 de la Llei 30/1992.
  
2. Transcorregut el termini concedit sense que s'haja posat la persona interessada en comunicació amb el centre de salut pública, es dicta la resolució del director territorial de Sanitat d'Alacant de 13 de juliol de 1999, en què s'acorda la caducitat del procediment administratiu.
  
3. Contra la resolució del director territorial de Sanitat d'Alacant es presenta un recurs d'alçada en què se sol·licita l'anul·lació de la resolució objecte de recurs, al·legant el desconeixement dels motius per què caduca l'expedient de sol·licitud d'autorització sanitària.
  
Davant d'aquests fets són de consideració els següents fonaments de dret.
  
Fonaments de dret
  
1. La competència d'aquesta Direcció General té el seu suport legal en els 12 i 16 del Decret 87/1999, de 30 de juliol, del Govern Valencià, que aprova el Reglament Orgànic i Funcional de la Conselleria de Sanitat, en concordança amb l'article 114 de la Llei de Règim Jurídic de les Administracions Públiques i del Procediment Administratiu Comú.
  
2. És procedent l'estimació del recurs i en conseqüència l'anul·lació de la resolució del director territorial de Sanitat d'Alacant perquè l'apartat tercer de l'article 89 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, disposa que les resolucions contindran la decisió que serà motivada en els casos previstos en l'article 54.
  
En la mesura que la resolució que ens ocupa afecta drets i interessos del sol·licitant en declarar caducat un procediment iniciat per ell i dirigit a l'obtenció d'una autorització que li permeta exercir una activitat concreta, cal una motivació amb succinta referència als fets i fonaments de dret que la determinen.
  
En el cas present, efectivament, la resolució final es limita a declarar la caducitat del procediment sense cap més pronunciament, per la qual cosa cal declarar-la nul·la.
  
No obstant el que s'ha exposat, convé aclarir, d'una banda, que es va notificar correctament a l'interessat la paralització del procediment per una causa imputable a ell, i se li va concedir un termini de tres mesos per a comunicar-se amb el centre de Salut Pública a fi que poguera fer-se la inspecció, a més que en vista del text del recurs, en què curiosament s'indiquen els dies i les hores d'obertura al públic, horari que era el sol·licitat per l'administració, pareix que el recurrent coneix el motiu de la caducitat. Però el fet que la tramitació haja sigut correcta no impedeix que la resolució haja de ser anul·lada per les raons abans exposades.
  
D'altra banda, l'anul·lació de la resolució no comporta la concessió de l'autorització sanitària.
  
Vistos els preceptes esmentats i la resta d'aplicació general, resolc:
  
Estimar el recurs d'alçada presentat per Joseph i Brian Fischer CB contra la resolució del director territorial de Sanitat d'Alacant.
  
Aquesta resolució exhaureix la via administrativa. S'hi pot interposar recurs contenciós administratiu en el termini de dos mesos, comptadors des de l'endemà de la notificació, davant el Jutjat Contenciós Administratiu de València, seu de l'òrgan que dicta la resolució, segons els articles 8, 14.1 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 14 de setembre de 1999.- El director general per a la Salut Pública: Francisco J. Bueno Cañigral.»